5-jarige oorlede ná fratsongeluk in restaurantDie Sun Dial-restaurant in Atlanta in die VSA. Foto: http://www.sundialrestaurant.com ŉ Vyfjarige seuntjie van Charlotte in die VSA is Vrydag oorlede ná ŉ fratsongeluk in ŉ restaurant op die 73ste verdieping van ’n gebou in Atlanta. Warren Pickard, ŉ woordvoerder van die Atlanta-polisie, het aan USA Today gesê die seuntjie het aan erge kopbeserings beswyk. Die vyfjarige en sy gesin wat van Charlotte af kom, het tydens hul verblyf in Atlanta die Sun Dial besoek – ŉ roterende restaurant wat ’n gewilde toeriste-aantreklikheid is. Dele van die restaurant se vloer roteer deurentyd sodat die restaurantgangers ŉ 360-grade-uitsig oor die stad kan hê. Volgens Pickard het die seuntjie van sy ouers weggedwaal voor hy tussen die gleufie van die standvastige deel en die roterende vloer beland het. Pickard meen dié gleuf is nagenoeg 17 cm breed. Restaurantpersoneel het hom onmiddellik te hulp gesnel, maar dit was reeds te laat. “Dit was ŉ oomblik, dalk nie eens nie, en toe is hy vasgevang in die gleufie. ŉ Jong kind weet nie wat om in so ’n oomblik te doen nie, en sy liggaam is verbrysel.” George Reed, die bestuurder van die hotel waarin die restaurant is, het gesê hulle is deurentyd in kontak met die familie om te hoor hoe hulle die gesin kan bystaan. “Woorde kan nie ons hartseer beskryf nie – ons innige simpatie is met die familie,” het hy gesê. ŉ Ondersoek na die voorval duur voort.